**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών**

**Ασφαλίσεων για τους κανονισμούς «Οι περί της Σύστασης και Λειτουργίας της Επιτροπής Παρακολούθησης Κανονισμοί του 2022»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Σωτήρης Ιωάννου

 Δημήτρης Δημητρίου Ανδρέας Αποστόλου

 Φωτεινή Τσιρίδου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 14, την 21η και στις 28 Ιουνίου και στις 5 Ιουλίου 2022. Στο πλαίσιο της εξέτασης των προτεινόμενων κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Οικονομικών, του Τμήματος Κοινωνικής Ενσωμάτωσης Ατόμων με Αναπηρίες του Υπουργείου Εργασίας και Κοινωνικών Ασφαλίσεων, του Υφυπουργείου Έρευνας, Καινοτομίας και Ψηφιακής Πολιτικής, του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων, του Γραφείου της Επιτρόπου Προστασίας των Δικαιωμάτων του Παιδιού, της Νομικής Υπηρεσίας της Δημοκρατίας, της ΠΑΣΥΔΥ, της Κυπριακής Συνομοσπονδίας Οργανώσεων Αναπήρων (ΚΥΣΟΑ) και της Οργάνωσης Παραπληγικών Κύπρου (ΟΠΑΚ). Η Ανεξάρτητη Συντεχνία Δημοσίων Υπαλλήλων Κύπρου, η Παγκύπρια Συντεχνία ΙΣΟΤΗΤΑ, η Παγκύπρια Ομοσπονδία Ανεξαρτήτων Συνδικαλιστικών Οργανώσεων και η Παγκύπρια Συμμαχία για την Αναπηρία, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της εξέτασης των προτεινόμενων κανονισμών παρευρέθηκαν επίσης τα μέλη της επιτροπής κ. Γιώργος Κουκουμάς, Ονούφριος Κουλλά και Χρίστος Σενέκης.

Σκοπός των προτεινόμενων κανονισμών, οι οποίοι εκδίδονται με βάση τα άρθρα 9 και 12 του περί της Προσβασιμότητας των Ιστότοπων και των Εφαρμογών για Φορητές Συσκευές των Οργανισμών του Δημόσιου Τομέα Νόμου, είναι η θέσπιση κανονισμών, ώστε να ρυθμιστεί η σύσταση και λειτουργία της προβλεπόμενης στις διατάξεις του εν λόγω νόμου Επιτροπής Παρακολούθησης, η οποία μεταξύ άλλων θα είναι αρμόδια να ελέγχει, με βάση μεθοδολογία που καθορίζεται από την Ευρωπαϊκή Επιτροπή, τη συμμόρφωση των οργανισμών δημόσιου τομέα με τις απαιτήσεις προσβασιμότητας που πρέπει να πληρούν οι ιστότοποι και οι εφαρμογές για φορητές συσκευές των εν λόγω οργανισμών.

 Ειδικότερα, με τους υπό αναφορά κανονισμούς προβλέπονται μεταξύ άλλων τα ακόλουθα:

1. Η σύσταση της Επιτροπής Παρακολούθησης από τον Υφυπουργό Έρευνας, Καινοτομίας και Ψηφιακής Πολιτικής, η οποία θα είναι πενταμελής και θα αποτελείται από:

α. δύο εκπροσώπους του Υφυπουργείου Έρευνας, Καινοτομίας και Ψηφιακής Πολιτικής,

β. έναν εκπρόσωπο του Τμήματος Κοινωνικής Ενσωμάτωσης Ατόμων με Αναπηρίες και

γ. δύο εκπροσώπους αντιπροσωπευτικών οργανώσεων ατόμων με αναπηρίες και παιδιών με αναπηρίες έπειτα από συμφωνία μεταξύ του Υφυπουργείου Έρευνας, Καινοτομίας και Ψηφιακής Πολιτικής και της ΚΥΣΟΑ.

1. Οι διαδικασίες λειτουργίας και λήψης αποφάσεων της Επιτροπής Παρακολούθησης.

 Στο πλαίσιο της συζήτησης των υπό αναφορά κανονισμών οι εκπρόσωποι του Υφυπουργείου Έρευνας, Καινοτομίας και Ψηφιακής Πολιτικής υποστήριξαν ότι οι προτεινόμενες ρυθμίσεις συμπληρώνουν τις διατάξεις του εξουσιοδοτικού νόμου, που ήδη εφαρμόζονται, αναφορικά με τις απαιτήσεις προσβασιμότητας που πρέπει να πληρούν οι ιστότοποι και οι εφαρμογές για φορητές συσκευές των οργανισμών δημόσιου τομέα στο πλαίσιο εναρμόνισης του εθνικού δικαίου με την πράξη της Ευρωπαϊκής Ένωσης με τίτλο «Οδηγία (ΕΕ) 2016/2102 του Ευρωπαϊκού Κοινοβουλίου και του Συμβουλίου της 26ης Οκτωβρίου 2016 για την προσβασιμότητα των ιστότοπων και των εφαρμογών για φορητές συσκευές των οργανισμών του Δημόσιου Τομέα». Περαιτέρω, οι ίδιοι εκπρόσωποι ανέφεραν ότι η προτεινόμενη με τους υπό συζήτηση κανονισμούς σύσταση της Επιτροπής Παρακολούθησης κρίνεται αναγκαία, ώστε η Κυπριακή Δημοκρατία να εκπληρώσει την υποχρέωση που είχε προς την Ευρωπαϊκή Επιτροπή για υποβολή έκθεσης αποτελεσμάτων της σχετικής συμμόρφωσης των οργανισμών του δημόσιου τομέα μέχρι την 23η Δεκεμβρίου 2021. Συναφώς, όπως οι ίδιοι εκπρόσωποι δήλωσαν, το υφυπουργείο έχει προχωρήσει στις σχετικές διεργασίες, ώστε η εν λόγω έκθεση να υποβληθεί στην Ευρωπαϊκή Επιτροπή το συντομότερο δυνατόν, αφότου εγκριθούν οι προτεινόμενοι κανονισμοί από τη Βουλή.

 Η εκπρόσωπος του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων και ο εκπρόσωπος της ΟΠΑΚ υποστήριξαν ότι η προτεινόμενη εκπροσώπηση των ατόμων με αναπηρίες και παιδιών με αναπηρίες στην Επιτροπή Παρακολούθησης ύστερα από συμφωνία μεταξύ του Υφυπουργείου Έρευνας, Καινοτομίας και Ψηφιακής Πολιτικής και της ΚΥΣΟΑ αντιβαίνει τις πρόνοιες της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες σε σχέση με την υποχρέωση των κρατών να διαβουλεύονται και να εμπλέκουν τα άτομα με αναπηρίες μέσω των αντιπροσωπευτικών τους οργανώσεων για ζητήματα που αφορούν τα εν λόγω άτομα. Συναφώς, οι ίδιοι εισηγήθηκαν όπως επανεξεταστεί η σχετική πρόνοια, ώστε να διασφαλιστεί το δικαίωμα συμμετοχής στην εν λόγω επιτροπή αντιπροσωπευτικών οργανώσεων ατόμων με αναπηρίες ή παιδιών με αναπηρίες, ανεξαρτήτως αν είναι μέλη της ΚΥΣΟΑ.

 Ο εκπρόσωπος της ΚΥΣΟΑ συμφώνησε με τους σκοπούς και τις επιδιώξεις των προτεινόμενων κανονισμών και υποστήριξε ότι στο πλαίσιο εφαρμογής του εξουσιοδοτικού νόμου, καθώς και στο στάδιο της ετοιμασίας των υπό εξέταση κανονισμών η εκτελεστική εξουσία διεξήγαγε την ενδεδειγμένη διαβούλευση με τις αντιπροσωπευτικές οργανώσεις ατόμων με αναπηρία μέσω της ΚΥΣΟΑ, η οποία αποτελεί τον επίσημο κοινωνικό εταίρο του κράτους σε θέματα που αφορούν τα άτομα με αναπηρία σύμφωνα με τις διατάξεις του περί της Διαδικασίας Διαβούλευσης Κρατικών και Άλλων Υπηρεσιών σε Θέματα που Αφορούν Άτομα με Αναπηρία Νόμου.

 Η εκπρόσωπος της Νομικής Υπηρεσίας της Δημοκρατίας, σε σχέση με την προτεινόμενη εκπροσώπηση των ατόμων με αναπηρίες και παιδιών με αναπηρίες στην Επιτροπή Παρακολούθησης, επισήμανε ότι σύμφωνα με τις διατάξεις του εξουσιοδοτικού νόμου, οι οποίες είναι συμβατές με τις πρόνοιες της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες, προβλέπεται ότι στην εν λόγω επιτροπή πρέπει να διασφαλίζεται ότι μετέχουν ενεργά τα άτομα με αναπηρίες, περιλαμβανομένων και των παιδιών με αναπηρίες, μέσω των αντιπροσωπευτικών τους οργανώσεων. Περαιτέρω, η ίδια υποστήριξε ότι η προτεινόμενη ρύθμιση των υπό συζήτηση κανονισμών με την οποία προβλέπεται η διαβούλευση μεταξύ του Υφυπουργείου Έρευνας, Καινοτομίας και Ψηφιακής Πολιτικής και της ΚΥΣΟΑ για σκοπούς εκπροσώπησης των ατόμων με αναπηρίες και των παιδιών με αναπηρίες στην Επιτροπή Παρακολούθησης δε συγκρούεται με τις προαναφερόμενες διατάξεις του εξουσιοδοτικού νόμου, εφόσον το υφυπουργείο κρίνει ότι η σχετική διαβούλευση με την ΚΥΣΟΑ εξασφαλίζει την ενεργό συμμέτοχή των ατόμων με αναπηρίες και των παιδιών με αναπηρίες στην εν λόγω επιτροπή μέσω των αντιπροσωπευτικών τους οργανώσεων.

 Στο πλαίσιο της περαιτέρω συζήτησης των προτεινόμενων κανονισμών, επιπροσθέτως των πιο πάνω ζητημάτων που τέθηκαν από εμπλεκόμενους φορείς, την επιτροπή απασχόλησαν μεταξύ άλλων οι πολιτικές και οι ενέργειες που προωθεί το Υφυπουργείο Έρευνας, Καινοτομίας και Ψηφιακής Πολιτικής στο πλαίσιο της εφαρμογής του εξουσιοδοτικού νόμου σε σχέση με τις απαιτήσεις προσβασιμότητας που πρέπει να πληρούν οι ιστότοποι και οι εφαρμογές για φορητές συσκευές των οργανισμών του δημόσιου τομέα, καθώς και η ανάγκη προσθήκης προνοιών οι οποίες να διασφαλίζουν την εύρυθμη λειτουργία της Επιτροπής Παρακολούθησης και τη νομιμότητα των αποφάσεων που η ίδια λαμβάνει.

 Η επιτροπή, λαμβάνοντας υπόψη όλα όσα κατατέθηκαν ενώπιόν της και διαπιστώνοντας μικρής έκτασης ασάφειες και κενά στις πρόνοιες των προτεινόμενων κανονισμών που χρήζουν διευκρίνισης, κάλεσε το Υφυπουργείο Έρευνας, Καινοτομίας και Ψηφιακής Πολιτικής όπως σε συνεργασία με τη Νομική Υπηρεσία της Δημοκρατίας επανεξετάσει τις σχετικές πρόνοιες αυτών.

 Στη βάση των πιο πάνω, το Υφυπουργείο Έρευνας, Καινοτομίας και Ψηφιακής Πολιτικής υπέβαλε αναθεωρημένο κείμενο των προτεινόμενων κανονισμών στην επιτροπή, το οποίο διαλαμβάνει μεταξύ άλλων τα ακόλουθα:

1. Τροποποίηση του τίτλου των κανονισμών, ώστε αυτοί να αναφέρονται ως «Οι περί Προσβασιμότητας των Ιστότοπων και των Εφαρμογών για Φορητές Συσκευές των Οργανισμών του Δημόσιου Τομέα (Σύσταση και Λειτουργία της Επιτροπής Παρακολούθησης) Κανονισμοί του 2022».
2. Τροποποίηση της πρόνοιάς τους σύμφωνα με την οποία ο Υφυπουργός Έρευνας, Καινοτομίας και Ψηφιακής Πολιτικής έχει εξουσία να ορίζει τα μέλη της Επιτροπής Παρακολούθησης, ώστε την εν λόγω εξουσία να έχει το Υπουργικό Συμβούλιο.
3. Τροποποίηση της πρόνοιάς τους που αφορά την εκπροσώπηση των ατόμων με αναπηρίες και παιδιών με αναπηρίες στην Επιτροπή Παρακολούθησης, ώστε να διασαφηνιστεί ότι στην εν λόγω επιτροπή θα συμμετέχουν ύστερα από συμφωνία μεταξύ του Υφυπουργείου Έρευνας, Καινοτομίας και Ψηφιακής Πολιτικής και της ΚΥΣΟΑ ένα μέλος ως εκπρόσωπος των αντιπροσωπευτικών οργανώσεων ατόμων με αναπηρίες και ένα μέλος των αντιπροσωπευτικών οργανώσεων παιδιών με αναπηρίες.
4. Προσθήκη προνοιών, ώστε να διασφαλιστεί η εύρυθμη λειτουργία της Επιτροπής Παρακολούθησης και η νομιμότητα των αποφάσεων που η ίδια θα λαμβάνει, οι οποίες μεταξύ άλλων ορίζουν ως πρόεδρο της εν λόγω επιτροπής ένα εκ των δύο μελών του Υφυπουργείου Έρευνας, Καινοτομίας και Ψηφιακής Πολιτικής, παρέχοντάς του για τον σκοπό αυτό συγκεκριμένες αρμοδιότητες.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του αναθεωρημένου στη βάση των πιο πάνω κειμένου των κανονισμών κατά τη συζήτησή τους στην ολομέλεια του σώματος.

12 Ιουλίου 2022

ΧΚ/ΕΧ/ΜΙ

Αρ. Φακ.: 23.03.059.047-2022